**Anexă**

**la Hotărârea nr. 106/2022**

**PROTOCOL DE COLABORARE**

Încheiat în temeiul art. 173, alin. 5, lit. c și alin. 7, lit. c) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare

**între**

**ARTICOLUL 1. PĂRȚILE:**

**INSTITUTUL NAȚIONAL DE TRANSFUZIE SANGUINĂ „PROF.DR. C. T. NICOLAU”**, cu sediul în Municipiul București, strada Dr. Constantin Caracaș nr. 2 - 8, sector 1, reprezentată legal prin doamna Violeta Carmen Oancea, având funcția de director general, în calitate de parte,

și

**JUDEŢUL CLUJ**, prin Consiliul Județean Cluj, cu sediul în Municipiul Cluj-Napoca, Calea Dorobanţilor nr. 106, Judeţul Cluj, titular al codului de înregistrare fiscală nr. 4288110 şi al contului nr. RO06TREZ21624510220XXXXX deschis la Trezoreria Municipiului Cluj-Napoca, reprezentat legal prin domnul Alin Tișe, având funcția de președinte, în calitate de parte;

au decis încheierea prezentului protocol de colaborare (denumit în continuare Protocol).

**ARTICOLUL 2. SCOPUL PROTOCOLULUI:**

În vederea îndeplinirii atribuțiilor ce revin Institutului Național de Transfuzie Sanguină „Prof.Dr. C.T.Nicolau”, cu privire la acțiunile specifice sistemului național de transfuzie, părțile consimt să desfășoare activități care au ca scop creșterea vizibilității campaniilor de donare de sânge și componente sanguine și a gradului de conștientizare a populației cu privire la nevoia permanentă de sânge și componente sanguine și acțiuni care vizează creșterea procentului donatorilor implicați constant în procesul de donare de sânge și componente sanguine în județul Cluj.

**ARTICOLUL 3. OBLIGAŢIIlE PĂRȚILOR:**

**3.1. Obligaţiile Institutului Național de Transfuzie Sanguină „Prof.Dr. C.T.Nicolau” sunt:**

a) de a informa județul Cluj, prin Consiliul Județean Cluj cu privire la campaniile de donare de sânge și componente sanguine pe care le derulează;

b) de a solicita participarea județului Cluj, prin Consiliului Judeţean Cluj la campaniile organizate de Institutul Național de Transfuzie Sanguină „Prof.Dr. C.T. Nicolau”;

c) de a respecta, conform legislaţiei în vigoare, principiul confidenţialităţii în implementarea activităţilor desfăşurate în comun cu județul Cluj, prin Consiliul Judeţean Cluj;

d) de a mandata conducerea activităților derulate la nivelul județului Cluj către Centrul de Transfuzie Sanguină Cluj, în vederea colaborării cu județul Cluj, prin Consiliul Județean Cluj pentru organizarea optimă a campaniilor și acțiunilor de promovare a donării de sânge și componente sanguine;

d) de a contribui la mediatizarea evenimentelor organizate în comun cu județul Cluj, prin Consiliul Judeţean Cluj şi de a menţiona pe parcursul tuturor acţiunilor şi în colaborarea cu partenerii media, sprijinul Consiliului Judeţean Cluj;

e) de a include însemnele distinctive ale județului Cluj pe toate materialele promoționale realizate;

f) de a distribui materialele de informare către publicul țintă.

**3.2. Obligaţiile județului Cluj, prin Consiliului Judeţean Cluj sunt următoarele:**

a) de a desemna un responsabil din partea Consiliului Judeţean Cluj pentru relaţia cu Institutul Național de Transfuzie Sanguină „Prof.Dr. C.T.Nicolau”;

b) de a susține organizarea activităților și campaniilor de informare privind donarea de sânge și componente sanguine;

c) de a asigura anual, pe durata protocolului, fonduri necesare derulării campaniilor de încurajare a donării de sânge și componente sanguine, în limita a maxim 25 mii lei/an;

f) de a asigura mediatizarea campaniilor și a materialelor aferente acestora la care Consiliul Județean Cluj este parte;

g) de a respecta, conform legislaţiei naţionale, principiul confidenţialităţii în implementarea proiectelor şi activităţilor desfăşurate în comun cu Institutul Național de Transfuzie Sanguină „Prof.Dr. C.T.Nicolau”.

**ARTICOLUL 4.** **DURATA PROTOCOLULUI**

4.1. Protocolul de colaborare intră în vigoare la data semnării de către ambele părţi.

4.2.Activităţile ce fac obiectul protocolului de colaborare vor fi derulate pe o perioadă de 5 ani, între 1 iunie 2022 – 31 mai 2027.

**ARTICOLUL 5. ÎNCETAREA PROTOCOLULUI**

Prezentul Protocol încetează în următoarele situaţii:

a) la expirarea duratei de valabilitate a Protocolului;

b) oricare din părți poate denunța unilateral protocolul, cu respectarea unui termen de preaviz de 15 zile. Activitățile în derulare vor continua până la împlinirea termenului de preaviz;

c) alte cauze de încetare a Protocolului de colaborare, în condițiile legii.

**ARTICOLUL 6. CORESPONDENȚA (COMUNICĂRI, NOTIFICĂRI, INFORMĂRI)**

**6.1.** Corespondența dintre părţile semnatare se va face la sediul prevăzut în partea introductivă a prezentului Protocol prin curier, poștă, fax, e-mail.

**6.2.** Comunicările verbale nu sunt luate în considerare de nici una dintre părţi, dacă nu sunt confirmate prin una din modalitățile prevăzute în prezentul articol.

**6.3.** În cazul în care comunicarea, notificarea se face prin curier, aceasta se consideră primită de către destinatar la data aplicării ștampilei de înregistrare.

**6.4.** În cazul în care comunicarea, notificarea se face prin poștă, aceasta va fi transmisă prin scrisoare recomandată, cu confirmare de primire, considerându-se primită de către destinatar la data semnării confirmării de primire.

**6.5.** Corespondența transmisă prin fax, e-mail se consideră primită în prima zi lucrătoare după ce a fost expediată cu condiția de a fi transmisă simultan atât pe e-mail cât și pe fax.

**ARTICOLUL 7 . SOLUŢIONAREA LITIGIILOR**

**7.1.** Părţile convin ca toate neînțelegerile privind validitatea Protocolului sau cele rezultate din interpretarea, executarea sau încetarea acestuia, precum şi orice alte neînțelegeri şi sau dispute rezultate din prezentul Protocol sau în legătura cu el să fie rezolvate pe cale amiabilă, prin intermediul persoanelor de contact desemnate de către părți ca responsabile de urmărirea derulării protocolului.

Dacă neînţelegerile nu pot fi soluţionate pe această cale, părţile vor face o comunicare scrisă cu privire la aspectele în divergenţă.

**7.2.** În cazul în care nu este posibilă rezolvarea litigiilor pe cale amiabilă, acestea vor fi supuse spre soluționare instanțelor competente din România.

**ARTICOLUL 8. ALTE DISPOZIŢII**

**8.1.** Părţile semnatare se angajează ca orice impediment survenit în aplicarea prezentului protocol de colaborare să fie notificat în timp util celeilalte părţi, iar remedierea acestuia va fi făcută având la bază consultarea reciprocă şi dialogul bilateral constructiv.

**8.2.** Prezentul protocol de colaborare poate fi modificat sau completat la solicitarea oricăreia dintre părţi cu acordul celeilalte, prin semnarea de acte adiţionale, părţi integrante ale prezentului protocol de colaborare;

**8.3.** Prezentului protocol de colaborare îi sunt aplicabile și prevederile din actele normative în materie, în măsura în care acestea nu contravin prevederilor stabilite în protocol. În cazul în care intervin modificări legislative semnificative care conduc la schimbări majore ale prevederilor protocolului de colaborare, se vor încheia acte adiționale pentru punerea în acord cu legislația în vigoare.

**ARTICOLUL 9. DISPOZIŢII FINALE**

Părţile sunt de acord că prezentul Protocol este guvernat de legea română.

Prezentul protocol de colaborare a fost încheiat și semnat azi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ în 2 (două) exemplare, în limba română, câte unul pentru fiecare parte.

INSTITUTUL NAȚIONAL DE TRANSFUZIE SANGUINĂ JUDEŢUL CLUJ

„PROF.DR. C. T. NICOLAU” prin Consiliul Județean Cluj

DIRECTOR PREŞEDINTE

Alin TIŞE

Violeta Carmen OANCEA

DIRECTOR EXECUTIV

Ligia CÎINEANU

Avizat pentru legalitate DIRECTOR GENERAL

Compartiment juridic Cristina ȘCHIOP

DIRECTOR EXECUTIV

Ștefan ILIESCU

Vizat CPF

Vizat juridic

**Contrasemnează:**

**PREŞEDINTE,**  **SECRETAR GENERAL AL JUDEŢULUI**

**Alin Tișe Simona Gaci**